Γνωμοδότηση σχετικά με την πρόταση Κανονισμού (ΕΚ) του Συμβουλίου για την τροποποίηση του κανονισμού (ΕΚ) αριθ. 2100/94 του Συμβουλίου για τα κοινοτικά δικαιώματα επί φυτικών ποικιλιών () (95/C 236/24)

Την 1η Ιουνίου 1995, και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με την ανωτέρω πρόταση.

Η Οικονομική και Κοινωνική Επιτροπή αποφάσισε να αναθέσει στον Γενικό Εισηγητή Giuseppe Pricolo την προετοιμασία των σχετικών εργασιών.

Κατά την 326η σύνοδο ολομέλειας, της 31ης Μαΐου και 1ης Ιουνίου 1995 (συνεδρίαση της 1ης Ιουνίου 1995), η Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

1. Εισαγωγή

1.1. Με τον κανονισμό (ΕΚ) αριθ. 2100/94 της 27. 7. 1994 του Συμβουλίου θεσπίστηκαν ειδικές ρυθμίσεις σχετικά με τη χορήγηση, σε κοινοτικό επίπεδο, δικαιώματος επί νέων φυτικών ποικιλιών. Ουσιαστικά, πρόκειται για την αναγνώριση δικαιώματος βιομηχανικής ιδιοκτησίας υπέρ οιουδήποτε υπέρ εκείνων που δημιουργεί και αναπτύσσει νέες φυτικές ποικιλίες.

1.2. Με στόχο την παροχή κατάλληλης νομικής προστασίας στον δημιουργό νέων φυτών και την παράλληλη εξασφάλιση της εναρμόνισης του εν λόγω κοινοτικού καθεστώτος προς τις απαιτήσεις της ενιαίας αγοράς, ιδρύθηκε στην Επιτροπή το « Κοινοτικό Γραφείο Φυτικών Ποικιλιών » στο οποίο παρέχεται η αποκλειστική αρμοδιότητα επί του θέματος ιδιαίτερα δε όσον αφορά τη χορήγηση κοινοτικού δικαιώματος ή την ακύρωσή του, την έγκριση μιας ονομασίας ποικιλίας ή την τροποποίηση μιας εγκεκριμένης ονομασίας ποικιλίας, την ένσταση κατά μιας αίτησης για τη χορήγηση κοινοτικού δικαιώματος ή κατά προτάσεως για ονομασία ποικιλίας, κ.λ.π.

1.3. Ο Κανονισμός 2100/94 προβλέπει ότι οι αποφάσεις του εν λόγω Γραφείου υπόκεινται σε προσφυγή ενώπιον των « Τμημάτων Προσφυγής » τα οποία έχουν συσταθεί στο πλαίσιο του Γραφείου (δικαιοδοσία πρώτου βαθμού) και ότι υφίσταται η δυνατότητα προσβολής των αποφάσεων των Τμημάτων Προσφυγών ενώπιον του Ευρωπαϊκού Δικαστηρίου (δικαιοδοσία δεύτερου βαθμού).

1.4. Η υπό εξέταση πρόταση, εκτός του ότι αντικαθιστά ορισμένους όρους οι οποίοι χρησιμοποιούνται εσφαλμένα στη γερμανική και στην αγγλική έκδοση του κανονισμού (ΕΚ) αριθ. 2100/94, έχει στόχο να ευθυγραμμίσει την διατύπωση των άρθρων του Κανονισμού του Συμβουλίου (ΕΚ) αριθ. 2100/94 (φυτικές ποικιλίες) και 40/49 (κοινοτικό σήμα) σχετικά με την προσφυγή στο Ευρωπαϊκό Δικαστήριο κατά των αποφάσεων των Τμημάτων Προσφυγής.

2. Γενικές Παρατηρήσεις

2.1. Η ΟΚΕ, υπενθυμίζοντας ότι είχε εκφράσει την ικανοποίησή της για την καθιέρωση κοινοτικού καθεστώτος χορήγησης κοινοτικού δικαιώματος για τις φυτικές ποικιλίες, εκφράζεται θετικά για την πρωτοβουλία της Επιτροπής να επαναλάβει, αυτούσιο, στον κανονισμό (ΕΚ) αριθ. 2100/94 (φυτικές ποικιλίες) το κείμενο του άρθρου 63 του Κανονισμού (ΕΚ) αριθ. 40/94 που θεσπίζει για το κοινοτικό σήμα τη διαδικασία προσφυγής ενώπιον του Ευρωπαϊκού Δικαστηρίου.

2.2. Μια ομοιόμορφη ρύθμιση στους διάφορους τομείς της βιομηχανικής ή εμπορικής ιδιοκτησίας εξασφαλίζει την πλήρη συνεκτικότητα του συστήματος των διαδικασιών προσφυγής και εξαλείφει τις διαφορές που ισχύουν σήμερα - στο καθαρά τυπικό μέρος αλλά όχι επί της ουσίας - μεταξύ των διατάξεων των δύο κανονισμών, που αφορούν ο ένας τις φυτικές ποικιλίες και ο άλλος το κοινοτικό σήμα.

2.3. Εν τω μεταξύ η ΟΚΕ συνιστά να αποφασίσει οριστικά το Συμβούλιο, το ταχύτερο δυνατό, σχετικά με την έδρα του « Κοινοτικού Γραφείου Φυτικών Ποικιλιών », ούτως ώστε να μπορέσει να εγκατασταθεί το ταχύτερο και να αναλάβει τα καθήκοντα που του έχουν ανατεθεί από τον κανονισμό.

3. Ειδικές παρατηρήσεις

3.1. Η ΟΚΕ δεν έχει, με λίγα λόγια, επιφυλάξεις για την πρόταση της Επιτροπής, της οποίας συμμερίζεται τους στόχους και το περιεχόμενο.

3.1.1. Επιθυμεί ωστόσο να υπογραμμίσει τη σκοπιμότητα να αντικατασταθούν οι λέξεις « δύο μήνες » που περιέχονται στο άρθρο 5 του νέου άρθρου 73 του Κανονισμού (ΕΚ) αριθ. 2100/94 από τις λέξεις « εξήντα ημέρες ».

3.2. Αυτή η διευκρίνιση, κατά την άποψη της ΟΚΕ, προσδίνει στον προσφεύγοντα μεγαλύτερη βεβαιότητα ως προς τη λήξη της προθεσμίας προσφυγής ενώπιον του Ευρωπαϊκού Δικαστηρίου.

Βρυξέλλες, 1η Ιουνίου 1995.

Ο Πρόεδρος της

Οικονομικής και Κοινωνικής Επιτροπής

Carlos FERRER

() ΕΕ αριθ. C 117 της 12. 5. 1995, σ. 10.